b"\n_START_ARTICLE_\nNorah Lofts\n_START_SECTION_\nLiv og virke\n_START_PARAGRAPH_\nNorah Lofts var f\xc3\xb8dt i Shipdham i Norfolk i England. F\xc3\xb8r hun ble forfatter var hun l\xc3\xa6rer i spr\xc3\xa5k og historie ved en pikeskole. Hun skrev ogs\xc3\xa5 under aliasene Peter Curtis og Juliet Ashley. Hun valgte \xc3\xa5 utgi sine kriminalromaner under navnet Peter Curtis ettersom hun ikke \xc3\xb8nsket at leserne av hennes historiske fiksjon skulle kj\xc3\xb8pe en kriminalroman i den tro at det var en klassisk historisk fiksjonsroman. Hennes kriminalromaner viste uansett hennes karakteristiske stiltrekk som hun benyttet i sine historiske romaner._NEWLINE_Mange av hennes historiske romaner faller innenfor to generelle kategorier: Biografiske romaner om dronninger, blant dem Anne Boleyn, Isabella I av Castilla, og Katarina av Arag\xc3\xb3n, og romaner hvor innholdet er plassert i East Anglia rundt den fiktive byen \xc2\xabBaildon\xc2\xbb (basert i stor grad p\xc3\xa5 byen Bury St. Edmunds). Hennes oppfinnelse av dette fiktive omr\xc3\xa5det i England minner sterkt om Thomas Hardys litter\xc3\xa6re oppfinnelse \xc2\xabWessex\xc2\xbb, og hennes bruk av gjentagende figurer slik som den ledende figuren i en roman opptrer som en mindre fremtredende figur i andre romaner minner om William Faulkners arbeidsm\xc3\xa5te i hans fiktive omr\xc3\xa5de \xc2\xabYoknapatawpha County\xc2\xbb som skal v\xc3\xa6re et sted i Mississippi._NEWLINE_Norah Lofts\xe2\x80\x99 romaner som handlet om East Anglia p\xc3\xa5 1930- og 1940-tallet var opptatte av de sv\xc3\xa6rt fattige i samfunnet og deres manglende evner til endre sin forhold. Hennes tiln\xc3\xa6rming synes \xc3\xa5 antyde en interesse for sosiale reformer som ble et trekk ved det britiske etterkrigssamfunnet._NEWLINE_Flere av hennes romaner har blitt omdannet til filmer. Jassy ble filmatisert som Jassy (1947) med Margaret Lockwood og Dennis Price. You're Best Alone ble filmatisert som Guilt is My Shadow (1950). The Devil's Own (ogs\xc3\xa5 kjent som The Little Wax Doll og Catch As Catch Can) ble filmatisrt som The Witches (1966). Filmen 7 Women ble regissert av John Ford og var basert p\xc3\xa5 fortellingen Chinese Finale av Norah Lofts._NEWLINE_Norah Lofts var gift med Geoffrey Lofts, og de hadde et barn sammen. Hun d\xc3\xb8de den 10. september 1983 og ble gravlagt i Bury St. Edmonds i Suffolk."